b'\n_START_ARTICLE_\nL\xc3\xa4nsi-Pohjan keskussairaala\n_START_SECTION_\nHistoria\n_START_PARAGRAPH_\nSairaala perustettiin vuonna 1938 nimell\xc3\xa4 Kemin yleinen sairaala. Sairaalan rakentaminen k\xc3\xa4ynnistyi samana vuonna ja sairaala valmistui talvisodan aiheuttaman viiv\xc3\xa4styksen vuoksi vasta 1940. Sairaalan ensimm\xc3\xa4isen osan suunnittelijana toimi arkkitehti Uno Ullberg. Tyylilt\xc3\xa4\xc3\xa4n viisikerroksinen luonnonvalkoiseksi rapattu betoni- ja tiilirakennus edustaa 1930-luvun funktionalismia. Vanhaa osaa on sittemmin laajennettu saman tyylisill\xc3\xa4 vuodeosastosiivell\xc3\xa4 1971 ja kaksikerroksisella synnytys- ja silm\xc3\xa4osastolla 1987. Molemmat laajennukset ovat arkkitehtien Eva ja Jaakko Paatelan suunnittelemia._NEWLINE_Henkil\xc3\xb6kunnalle rakennettiin asuntoja 1950\xe2\x80\x93luvun lopulla. Vuonna 1956 valmistuivat kaksikerroksinen l\xc3\xa4\xc3\xa4k\xc3\xa4ritalo ja kuusikerroksinen pistetalo. Toinen pistetalo valmistui 1958. Pistetalojen soluhuoneistot on my\xc3\xb6hemmin muutettu yksi\xc3\xb6iksi._NEWLINE_Kemin kauppatorin viereen rakennettiin 1973 sairaalan mittavin laajennus: vanhasta tyylist\xc3\xa4 poikkeava kaksikerroksinen tasakattoinen betonielementtirakennus, joka niin ik\xc3\xa4\xc3\xa4n on Eva ja Jaakko Paatelan suunnittelema._NEWLINE_Sairaalaa k\xc3\xa4ytettiin sotien aikana saksalaisten joukkojen sotasairaalana._NEWLINE_Vuoden 2018 kes\xc3\xa4ll\xc3\xa4 sairaala siirtyi L\xc3\xa4nsi-Pohjan sairaanhoitopiirilt\xc3\xa4 Meri-Lapin alueen kuntien ja yksityisen terveyspalveluyhti\xc3\xb6 Mehil\xc3\xa4isen muodostaman yhteisyrityksen toiminnaksi.'